《于礼部后堂同诸公会宴衍圣公得宾字》
明代·湛若水

兹会曷为乐，所乐在嘉宾。素王有哲裔，蔼蔼温恭人。

南宫荫芳树，宛若杏坛春。斯文本同家，十哲集如云。

共闻宣圣训，气义即同门。我尝见羹墙，况接其贤孙。

圣皇重师道，俎豆临成均。百工骏奔奏，三氏翕然臻。

御宴昭殊锡，初筵亦继陈。幸逢五百会，文物为一新。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。